Πέτη Πέρκα

Η Θεοπίστη (Πέτη) Πέρκα (Φλώρινα, 1961) είναι Ελληνίδα πολιτικός, εκλεγμένη βουλευτής με τον ΣΥΡΙΖΑ.

Βιογραφία 
Είναι πολιτικός μηχανικός, απόφοιτη της Πολυτεχνικής Σχολής του Αριστοτελείου Πανεπιστημίου Θεσσαλονίκης με μεταπτυχιακή εξειδίκευση στα συγκοινωνιακά. Έχει εργαστεί στον ιδιωτικό τομέα και στο δημόσιο.

Είναι μέλος της Κεντρικής Πολιτικής Επιτροπής του ΣΥΡΙΖΑ, στο τμήμα Υποδομών, και μέλος της Διοίκησης του Τεχνικού Επιμελητηρίου Ελλάδας. Στις ευρωεκλογές του 2014 ήταν υποψήφια με τον ΣΥΡΙΖΑ και υποψήφια Βουλευτής το 2015 στο Νομό Φλώρινας.
 
Από τον Μάιο του 2015 ως τον Φεβρουάριο του 2017 ήταν Γενική Γραμματέας του Υπουργείου Μεταφορών και Υποδομών, ενώ αργότερα έγινε Γενική Γραμματέας Δημόσιας Περιουσίας του Υπουργείου Οικονομικών. Στο πλαίσιο των αρμοδιοτήτων της προέδρευε στο Κεντρικό Συμβούλιο Διοίκησης για τη Αξιοποίηση της Δημόσιας Περιουσίας. Κατά τη διάρκεια της θητείας στη θέση αυτή εγκρίθηκε το σχέδιο του Π.Δ. «Έγκριση του Σχεδίου Ολοκληρωμένης Ανάπτυξης του Μητροπολιτικού Πόλου Ελληνικού-Αγίου Κοσμά Περιφερείας Αττικής» (ΑΑΠ 35/1.3.2018) , καθώς και η αξιοποίηση του «Castello Bibelli (Mibelli)» στο Δήμο Κέρκυρας, την έγκριση της χωροθέτησης του επενδυτικού σχεδίου αξιοποίησης του ακινήτου «Αστέρας Βουλιαγμένης» στη Βουλιαγμένη Αττικής, Έγκριση χωροθέτησης του επενδυτικού σχεδίου αξιοποίησης του ακινήτου «Διεθνές Κέντρο Ραδιοτηλεόρασης (IBC) - Golden Hall» στο Μαρούσι Αττικής, και η έγκριση πολεοδομικής μελέτης παραθεριστικού τουριστικού χωριού και Σχεδίου Γενικής Διάταξης χωροθέτησης κτιρίων, εγκαταστάσεων και έργων υποδομής Ξενοδοχειακού Συγκροτήματος για την εφαρμογή του ΕΣΧΑΔΑ «Αγ. Ιωάννης Σιθωνίας»

Τον Μάρτιο του 2018 παραιτήθηκε από τη θέση της Γενικής Γραμματέως Δημόσιας Περιουσίας και ανέλαβε τον ρόλο της Συντονίστριας της επένδυσης του Μητροπολιτικού Πόλου Ελληνικού - Αγ. Κοσμά 

Στις εκλογές της 7ης Ιουλίου 2019 εκλέχθηκε Βουλευτής του ΣΥΡΙΖΑ στη Φλώρινα και ορίστηκε Αναπληρώτρια Τομεάρχης Μεταφορών και ακολούθως Αναπληρώτρια Τομεάρχης Ενέργειας-Περιβάλλοντος.

Είναι μητέρα δύο παιδιών.

Παραπομπές 

Βουλευτές εκλεγμένοι με τον ΣΥΡΙΖΑ
Βουλευτές Φλώρινας